Banja Luka, 18.02.2025. godine

Broj protokola: 03-01-688/23

Privredna komora Republike Srpske, u okviru projektu „Engage, inspire, empower - Women in business in Bosnia and Herzegovina“, koji je podržan od strane Ambasade Švajcarske u Bosni i Hercegovini raspisuje

**POZIV**

**za iskazivanje interesa za učešće u**

**Programu podrške preduzetništvu žena za 2025. godinu**

Program podrške preduzetništvu žena za 2025. godinu obuhvata dva ključna elementa:

* Obezbjeđenje tehničke/savjetodavne podrške,
* Podršku pri implementaciji identifikovanih potreba preduzeća.

Pravo učešća u programu imaju privredna društva koja su u (su)vlasništvu žena i privredna društva kojima rukovode žene.

Iznos podrške po privrednom društvu iznosi 30.000,00 KM.

Podrška će biti realizovana u oblasti zaštite prava intelektualne svojine, cirkularne ekonomije, implementacije i sertifikacije standarda i digitalne transformacije. Ovom podrškom teži se ostvarenju sljedećih ključnih promjena:

* Unaprijeđen nivo kvaliteta proizvoda i usluga privrednih društava;
* Ojačani kapaciteti privrednih društava u (su)vlasništvu žena ili kojima rukovode žene;
* Olakšan pristup novim tržištima.

Kroz ovaj program preduzeća mogu dobiti sljedeće usluge koje se svrstavaju u neku od dole navedenih kategorija:

* Pravne usluge i intelektualno vlasništvo

Pravne usluge i zaštita intelektualnog vlasništva imaju ključnu ulogu u zaštiti inovacija i valorizaciji intelektualnog kapitala organizacija. One pružaju stručnu podršku u registraciji, zaštiti i licenciranju intelektualnog vlasništva, izradi i reviziji ugovora koji se odnose na intelektualno vlasništvo, upravljanju aktivnostima transfera tehnologije ali i edukaciji klijenata o važnosti intelektualnog vlasništva i pravilima koja ih regulišu. Ova kategorija obuhvata savjete o istraživanju i razvoju, te pruža pravne usluge i savjetovanje tokom komercijalizacije intelektualnog vlasništva. Sve ove usluge pomažu pojedincima i kompanijama da zaštite svoje inovacije i kreativni rad, što je ključno za očuvanje konkurentske prednosti i ekonomskog rasta.

* Usluge digitalne transformacije

Digitalna transformacija uključuje organizacijske promjene koje omogućavaju iskorištavanje prednosti digitalnih tehnologija. Ciljevi transformacije su veća efikasnost, produktivnost, konkurentska prednost i nove poslovne prilike. Automatizacijom zadataka i procesa, kompanije mogu da smanje troškove i povećaju produktivnost. Pored toga, digitalizacija podataka omogućava lakše upravljanje i analizu, što vodi ka boljim poslovnim odlukama. Druga značajna prednost je poboljšano korisničko iskustvo. U digitalnoj eri, korisnici očekuju brz, jednostavan i prilagođen pristup proizvodima i uslugama. Kompanije koje razumiju i primjenjuju ovo, mogu izgraditi snažnije i dugoročne odnose sa svojim klijentima. Digitalna transformacija omogućava kompanijama da brzo testiraju i implementiraju nove ideje, čime se otvara prostor za stalni razvoj i napredak.

* Usluge zelene tranzicije

Zelena tranzicija je neminovnost u skladu sa globalnim kretanjima u vezi sa dekarbonizacijom, kao i u skladu sa evropskim zelenim planom. Privredna društva su suočena sa zahtjevima na izvoznim tržištima da svoju proizvodnju prilagode tim zahtjevima. Globalno tržište zahtjeva uvođenje zelenih standarda i primjenu digitalnih rešenja koja unapređuju energetsku efikasnost MSP. Neophodno je da preduzeća uvode ekološki prihvatljivije proizvodne procese, da vode računa o svojoj resursnoj i energetskoj efikasnosti, kao i da sa modela linearne kreću ka cirkularnoj proizvodnji. Najveći izazov za kompanije je analiza situacije, optimizacija poslovanja, pronalaženje finansijskih sredstava za održivost i implementacija zelenih inicijativa. Odnos između energetske efikasnosti i ekonomije je složen, ali ključan za održivi razvoj. Zelena tranzicija u preduzećima dovešće do efikasnijeg korišćenja energije, poboljšanja produktivnosti kroz modernizaciju opreme, a unapređenje procedura može dovesti do brže proizvodnje i manje otpada, što sve zajedno povećava ukupnu efikasnost poslovanja.

* Usluge sertifikacije

Kada kažemo da je kompanija setifikovana po nekom od ISO standarda, to znači da je izvršena revizija od strane trećeg lica za sertifikaciju i utvrđeno je da kompanija koja posjeduje sertifikat za određeni standard posluje u skladu sa zahtjevima pomenutog standarda. Kompanije su sve češće imaju obavezu da primjenjuju sertifikovani sistem upravljanja ili kraće ISO standarde. Sve više klijenata zahtijeva da njihovi dobavljači rade u skladu sa ISO standardima i posjeduju bar jedan od ova tri standarda: ISO 9001 (kvalitet), ISO 14001 (zaštita životne sredine), ISO 45001 (bezbjednost i zaštita na radu). S druge strane, postoji sve veći broj kompanija koje se samoinicijativno odlučuju na sertifikaciju i primjenu standarda u svom poslovanju. Ove kompanije žele da postanu profesionalnije i kvalitet svojih proizvoda i usluga učine jasnim, mjerljivim i kontrolisanim, kako bi se razlikovale od ostalih u svojoj branši.

**Ko se može prijaviti na ovaj javni poziv?**

Privredno društvo koje je:

* Registrovano kao d.o.o. ili a.d.
* U (su)vlasništvu žene i/ili pod rukovodstvom žene.
* Registrovano na području RS najmanje tri godine prije objave Javnog poziva.
* Ima najmanje 10 zaposlenih.

**Procedura za dostavljanje prijava i potrebna dokumentacija**

Javni poziv je objavljen na internet stranici PKRS [www.komorars.ba](http://www.komorars.ba).

Prijava za učešće u Programu podrške preduzetništvu žena za 2025. godinu dostavlja se na e-mail: [jelenat@komorars.ba](mailto:jelenat@komorars.ba)

Prijava treba sadržavati:

* Prijavni obrazac sa opisom konkretnog projekta/aktivnosti za koju se traži podrška sa obrazloženjem očekivanih unapređenja i finansijskom konstrukcijom;
* Izjavu o pozitivnim poslovanju (u Prijavnom obrascu);

*Stručne službe Privredne komore Republike Srspke zadržavaju pravo provjere finansijskih podataka privrednog društva.*

**Rok za podnošenje prijava je petak, 28.02.2025. godine.**

Svi podnosioci prijave će dobiti informaciju o prijemu prijave.

Obavještenje o statusu prijave privredna društva će dobiti u roku od 7 dana od dana isteka roka za prijavu.

Projekti koji budu podržani u okviru Program podrške preduzetništvu žena za 2025. godinu moraju biti implementirani u tekućoj godini.